Dødsfallene i Ål: Datter møtte ikke opp til avtale
Politiet ble varslet da datteren i huset på Torpo ikke møtte opp til en avtale. Fem timer senere ble hele familien funnet døde. Politiet fikk en bekymringsmelding ved 15-tiden lørdag ettermiddag. – Den gikk på at en av de avdøde ikke møtte opp til en avtale om å treffes, og man fikk ikke kontakt med vedkommende eller noen andre i familien, sier politiadvokat Ann Iren Svane Mathiassen i Sør-Øst politidistrikt til VG. Det var tenåringsdatteren i huset som ikke møtte opp til en avtale med en eller flere venninner, får VG opplyst.  Undersøkte om familien var et annet sted – Politiet reiste ut på en velferdssjekk. Vi fikk opplysninger om at familien kunne befinne seg et annet sted, så dette ble undersøkt. Det er ikke slik at politiet umiddelbart tar seg inn i en bolig på bakgrunn av en slik melding, sier Mathiassen. Etter å ha gjort videre undersøkelser, uten å finne noen i familien, tok politiet seg inn i boligen på Torpo ved 20-tiden. Der ble de fire i familien funnet døde.  Dødsfallene ryster den lille bygda i Hallingdal, hvor nær sagt alle kjenner alle. De døde er en mann i 20-årene, en kvinne i tenårene, en kvinne i 50-årene og en mann i 50-årene. Politiet beskriver saken som drap og selvdrap. – De er alle registrert på adressen, og vi mener at alle de fire bodde der, sier politiadvokaten. Ordfører Solveig Vestenfor sier at bygda er i «sjokk og sorg» – se video: Trolig drapssiktelse på mandag Politiet har en klar formening om hvem som er gjerningsperson, men har foreløpig ikke siktet noen av de døde for drap, slik de gjorde i trippeldrapssaken i Nes tidligere i år. Trolig vil en av de døde i familien bli siktet for drap på mandag.  – Vi er ikke ferdige med kriminaltekniske undersøkelser på stedet ennå. Vi ønsker å være helt sikre, før vi går ut med noe mer. Vi ønsker også å informere de etterlatte, sier Mathiassen.  Politiet jobber med å undersøke helsehistorikk opp mot antatt gjerningsperson.  – Finnes det opplysninger om kontakt med psykiatrien i nær fortid? – Vi er ikke kjent med det, svarer Mathiassen. Funnet forskjellige steder i huset Ifølge VGs opplysninger er to av de døde funnet på hvert sitt soverom. – Vi ønsker ikke å gå i detaljer rundt dette, men de døde er funnet på forskjellige steder i huset, sier politiadvokaten. Politiet har sikret det de mener er drapsvåpenet.  – Vi har funnet våpenet vi mener er brukt, men vi ønsker ikke å gå ut med dette i forkant av vitneavhør. Vi ønsker ikke at vitner skal vite hvilket våpen vi mener er blitt brukt, sier Mathiassen. Både mor og far i huset har lovlig tilgang på våpen, ifølge politiadvokaten.
Fire personer funnet døde i hus på Torpo i Hallingdal Politiet fikk en bekymringsmelding etter at tenåringsdatter ikke møtte til avtale Politiet mener det er tre drap og et selvdrap Gjerningsvåpen funnet på åstedet, foreldre hadde lovlig tilgang på våpen Bygda rystet og i sorg over hendelsen